Volám sa Milan Špánik, som ženatý, mám troch skvelých synov. Do komunálnej politiky som vstúpil pred štyrmi rokmi, keď som nebol s vývojom v našom meste spokojný a nechcel som len kritizovať a nečinne sa prizerať, ale chcel som svojim aktívnym prístupom urobiť všetko pre lepšie a modernejšie Nové Mesto nad Váhom.
Dostal som vtedy Vašu dôveru a stal som sa poslancom Mestského zastupiteľstva. Myslím, že túto dôveru som nesklamal, moja účasť na zasadnutiach bola takmer 100%-ná, vždy som bol na zasadnutia odborne pripravený, pričom som patril k najaktívnejším poslancom. Pri práci poslanca som podporoval, navrhoval a pripomienkoval veľké množstvo návrhov s tým, že vždy boli u mňa na prvom mieste záujmy a potreby občanov nášho mesta. Pri mojej práci poslanca vždy platilo My občania sme Nové Mesto nad Váhom, nie vyvolení podnikatelia či záujmové skupiny.
Nikdy som neodmietol pomôcť ľuďom, keď sa na mňa obrátili so svojimi problémami. Mnohé veci sa nám, aj vďaka mne a ďalším poslancom z občianskej iniciatívy NOVÉ MiESTO, podarilo presadiť, mnohé aj keď pre ľudí prospešné zasa nie, z dôvodu malého počtu našich poslancov.
Aj to je jeden z dôvodov, prečo sa uchádzam o Vašu dôveru aj v tomto volebnom období, lebo čím nás bude viac, tým viac bodov z našich programových priorít sa nám podarí presadiť. Aby sa aj naše mesto zaradilo medzi moderné mestá, lebo z ekonomického, geografického, či z pohľadu cestovného ruchu, máme ideálnu polohu a vďaka tomu obrovský potenciál ďalšieho rozvoja.